om den holdning, der skal indtages på Den Europæiske Unionens vegne i det fælles udvalg, der er nedsat i henhold til aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, med henblik på at ændre bilag I og II til aftalen

BEGRUNDELSE

1.Forslagets genstand

Dette forslag vedrører afgørelsen om fastlæggelse af den holdning, der skal indtages på Unionens vegne i det fælles udvalg, der er nedsat i henhold til aftalen mellem Den Europæiske Union og Det Schweiziske Forbund om at sammenkoble deres systemer for handel med drivhusgasemissioner, med henblik på at ændre bilag I og II til aftalen

2.Baggrund for forslaget

2.1.Aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner

Aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner ("aftalen") har til formål at forbinde EU's emissionshandelssystem ("EU ETS") med det schweiziske ETS ved at tillade, at kvoter udstedt i det ene system kan handles og anvendes i det andet med henblik på at overholde lovgivningen, hvilket vil forbedre mulighederne for at modvirke klimaforandringerne. Aftalen træder i kraft den 1. januar efter udveksling af ratifikations- eller godkendelsesinstrumenterne mellem parterne.

2.2.Ændring af bilagene

Det fælles udvalg, der blev nedsat ved aftalens artikel 12, har ansvaret for at forvalte aftalen og sikre dens gennemførelse. Udvalget kan beslutte at vedtage nye bilag til aftalen eller ændre eksisterende bilag. Det kan også drøfte ændringer af artiklerne i aftalen, fremme udveksling af synspunkter angående parternes lovgivning og foretage evalueringer af aftalen.

Det fælles udvalg er et bilateralt organ, der består af repræsentanter for begge parter (EU og Schweiz). Afgørelser, der træffes af det fælles udvalg, accepteres af begge parter.

Ifølge aftalens artikel 13, stk. 2, kan det fælles udvalg beslutte at vedtage et nyt bilag eller ændre et eksisterende bilag til denne aftale. For at sikre overensstemmelsen mellem de sammenkoblede emissionshandelssystemer er det i aftalens artikel 2 fastsat, at EU ETS og det schweiziske ETS skal opfylde de væsentlige kriterier, der er anført i bilag I til aftalen. I overensstemmelse med artikel 10 kan et system vedtage bestemmelser, som er mere restriktive end de væsentlige kriterier i bilag I. Størstedelen af de foreslåede ændringer vedrører de væsentlige kriterier i bilag I.

For at sammenkoblingsaftalen kunne træde i kraft måtte Schweiz vedtage national lovgivning, så alle væsentlige kriterier var fuldt ud opfyldt, og herunder især inddrage luftfart i det schweiziske emissionshandelssystem. I en række af de foreslåede ændringer til bilag I indsættes eller rettes henvisninger til schweizisk lovgivning.

Siden undertegnelsen af denne aftale er EU-lovgivningen desuden blevet ændret for så vidt angår overvågning og rapportering, verifikation og akkreditering samt inddragelse af luftfart i EU ETS.

Bilag I er også blevet ændret, så det omfatter yderligere væsentlige kriterier vedrørende markedsstabilitetsreserven, markedsovervågning og relevant samarbejde. For så vidt angår de væsentlige kriterier for dækning af luftfartsaktiviteter og med henblik på at sikre, at flyvninger mellem EU og Schweiz er omfattet på passende vis, vil indkommende flyvninger fra lufthavne i Schweiz til lufthavne i EU være undtaget ved hjælp af delegeret lovgivning, således at EU ETS fra datoen for sammenkoblingsaftalens ikrafttræden kun omfatter flyvninger fra EØS til lufthavne i Schweiz, medens det schweiziske ETS vil omfatte flyvninger fra Schweiz til EØS, når sammenkoblingsaftalen træder i kraft. Et nyt kriterium for returnering af kvoter fra luftfartsoperatører præciserer håndhævelsen på tværs af systemerne.

Både EU og Schweiz vil styrke deres respektive systemer for den næste handelsperiode efter 2020. Den EU-lovgivning, som dækker perioden 2021-2030, er allerede trådt i kraft, men lovgivningsproceduren for perioden efter 2020 er endnu ikke afsluttet i Schweiz. De relevante ændringer til EU ETS for perioden 2021-2030 er afspejlet i nogle af ændringsforslagene til bilag I. For at sikre den fortsatte overensstemmelse mellem EU ETS og det schweiziske ETS i perioden 2021-2030 indsættes der en indledning i bilag I, del A, om stationære anlæg. I indledningen anføres det, at der skal foretages en revision af de væsentlige kriterier på en sådan måde, at den som et minimum bevarer integriteten af parternes respektive nationale emissionsnedbringelsestilsagn og integriteten og den korrekte funktion af deres CO2-markeder, idet CO2-lækager og konkurrence mellem de sammenkoblede systemer skal undgås. Herudover bekræftes det ved ændringerne af de væsentlige kriterier vedrørende loftet, anvendelsen af internationale kreditter og niveauet for gratistildeling i det schweiziske ETS, at systemerne er kompatible.

En ændring af bilag I, del C, om registre præciserer, at emissionerne for året 2020, kun må omfattes af kvoter udstedt i perioden fra 2013 til 2020. En anden ændring består i at fastlægge en frist på mindst 24 timer mellem indledningen og gennemførelsen af en overdragelse af kvoter fra en konto til en anden.

I betragtning af de schweiziske myndigheders rolle i gennemførelsen af auktioner (bilag I, del D) forekommer det hensigtsmæssigt, at myndigheder med markedstilsynsfunktioner holdes orienteret om metoden i forbindelse med auktionsprisens afvigelse fra den relevante pris på kvoter på det sekundære marked, så auktionernes integritet sikres.

Hvor det er relevant, præciseres det, at henvisningerne til lovgivning er dem, der er gældende på datoen for denne aftales ikrafttræden.

Endelig indeholder bilag II en indledning, som præciserer, at sammenkoblingen mellem EU ETS og det schweiziske ETS bliver operationel på et midlertidigt grundlag fra maj 2020, før den permanente registersammenkobling gennemføres.

2.3.Det fælles udvalgs påtænkte retsakt